ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-2207/97 υποβολή: Honσrio Novo (GUE/NGL) προς την Επιτροπή (13 Iουνίου 1997)

Θέμα: Μετεγκατάσταση της GIP (Grundig Πορτογαλίας - Εργοστάσιο ηχητικών συσκευών) της Braga

Κατά την άποψή μου η απάντηση (Ε-1414/97) ((EE C 373 της 9.12.1997, σελ. 122. )) που έδωσε στις 27 Μαΐου 1997 η Επίτροπος, την οποία και ευχαριστώ δεν απαντά στην ερώτηση που είχα θέσει στις 3 Απριλίου σχετικά με το ζήτημα ενδεχόμενης μετεγκατάστασης της Grundig στην Ουγγαρία.

Πράγματι, σύμφωνα με ορισμένες πληροφορίες, πρόθεση της Grundig είναι να σταματήσει τη λειτουργία της στη Braga και να μεταφέρει, εν μέρει ή πλήρως, τη σχετική παραγωγική μονάδα στην Ουγγαρία ή σε άλλη χώρα που δεν ανήκει στην ΕΕ. Εάν επιβεβαιωθεί η πρόθεση αυτή, πρόκειται σαφώς για μία μετεγκατάσταση επιχείρησης, η οποία θέτει σε κίνδυνο μία μειονεκτούσα περιοχή της χώρας μου και διακυβεύει την οικονομική και κοινωνική συνοχή της ΕΕ.

Με βάση τα παραπάνω στοιχεία, ερωτάται η Επιτροπή εάν, σε περίπτωση που η Grundig, στο υφιστάμενο νομοθετικό και κανονιστικό πλαίσιο των διαρθρωτικών ταμείων, υπέβαλλε αίτηση συνδρομής για επενδύσεις στην Ουγγαρία ή σε οιοδήποτε άλλο τρίτο κράτος, προκειμένου να μεταφέρει την παραγωγική μονάδα που είναι αυτή τη στιγμή εγκατεστημένη στη Braga, θα απαντούσε θετικά στο αίτημα αυτό;

Κοινή απάντηση του κας Wulf-Mathies εξ ονόματος της Επιτροπής στις γραπτές ερωτήσεις E-1876/97, P-2207/97 και E-2223/97 (14 Ιουλίου 1997)

Σχετικά με τις πιθανές προθέσεις της Bosch να εγκατασταθεί στη Braga, οι πορτογαλικές αρχές ενημέρωσαν την Επιτροπή σχετικά με τις συναντήσεις που έχουν οργανωθεί με τη Bosch για πιθανές επενδύσεις στην Πορτογαλία στον τομέα των ηλεκτρονικών προϊόντων για την αυτοκινητοβιομηχανία. Όμως το έργο αυτό δεν έχει επισημοποιηθεί και δεν διεξάγονται διαπραγματεύσεις επί του παρόντος.

Η Επιτροπή επισημαίνει ότι το ισχύον νομοθετικό και κανονιστικό πλαίσιο των διαρθρωτικών ταμείων εφαρμόζεται στα υφιστάμενα κράτη μέλη. Επιπλέον τα προγράμματα Phare που βρίσκονται υπό εξέλιξη στην Ουγγαρία δεν προβλέπουν τη χορήγηση ενισχύσεων για άμεσες επενδύσεις στη βιομηχανία.

Σχετικά με τη συμπληρωματική ερώτηση για την πώληση κτιριακών εγκαταστάσεων, η διερεύνηση της Επιτροπής με τις πορτογαλικές αρχές, μετά την απάντηση στην γραπτή ερώτηση Ρ-3533/96 του Αξιότιμου μέλους του Κοινοβουλίου, δείχνουν ότι μέχρι στιγμής δεν έχει επιβεβαιωθεί η εκ μέρους της Grundig πιθανή πώληση κτιριακών εγκαταστάσεων που έτυχαν ενισχύσεων στο πλαίσιο του PEDIP I. Υπενθυμίζεται, όπως αναφέρεται στην απάντηση στην γραπτή ερώτηση Ρ-3533/96, ότι η Grundig έχει εκπληρώσει τις συμβατικές υποχρεώσεις της προς τις πορτογαλικές αρχές.
ΓΡΑΠΤΗ ΕΡΩΤΗΣΗ P-1864/97 υποβολή: Marianne Thyssen (PPE) προς την Επιτροπή (27 Μαΐου 1997)

Θέμα: Μελέτη για τον αντίκτυπο της προτάσεως Οδηγίας του Ευρωπαϊκού Κοινοβουλίου και του Συμβουλίου σχετικά με τα προϊόντα κακάο και σοκολάτας που προορίζονται για τη διατροφή του ανθρώπου

Στην απάντηση που έδωσε η Επιτροπή στη γραπτή ερώτησή μου Ε-2838/96 ((ΕΕ C 83 της 14.3.1997, σελ. 77. )) που αφορούσε τη διεξαγωγή αντικειμενικής μελέτης για τον αντίκτυπο της προτάσεως οδηγίας της Επιτροπής σχετικά με τα προϊόντα κακάο, τόσο στη λειτουργία της εσωτερικής αγοράς όσο και στις οικονομικές συνέπειες που θα έχει για τις αναπτυσσόμενες χώρες, επισημαίνει, στο σημείο 3 ότι διεξάγεται μακροοικονομική μελέτη για τις επιπτώσεις που θα έχουν στην οικονομία του Καμερούν οι διακυμάνσεις της τιμής του κακάο και η αναθεώρηση της ευρωπαϊκής οδηγίας για τη σύνθεση της σοκολάτας. Αυτή η μελέτη που αφορά το Καμερούν θα μπορούσε, αργότερα, να επεκταθεί και σε άλλες χώρες ΑΚΕ. Τα συμπεράσματα της μελέτης αυτής αναμένονταν στα τέλη του 1996.

1. Έχει ήδη ολοκληρωθεί η ανωτέρω μελέτη της Επιτροπής και εάν ναι, πότε αναμένεται η δημοσίευση των συμπερασμάτων της;

2. Μπορεί να αναφέρει η Επιτροπή ποιά είναι τα ουσιαστικότερα συμπεράσματα της μελέτης αυτής;

3. Προτίθεται η Επιτροπή, όπως ανέφερε στην απάντηση επί της γραπτής μου ερωτήσεως, να επεκτείνει τη μελέτη που διεξήγαγε για το Καμερούν και στα άλλα κράτη ΑΚΕ τα οποία παράγουν κακάο; Εάν ναι, πότε μπορούν να αναμένονται τα συμπεράσματα αυτής της μελέτης;

Απάντηση του κ. Bangemann εξ ονόματος της Επιτροπής (9 Ιουλίου 1997)

Η μελέτη στην οποία αναφέρθηκε η Επιτροπή κατά την απάντησή της στη γραπτή ερώτηση αριθ. Ε-2838/96 ανατέθηκε σε εμπειρογνώμονα εκτός Επιτροπής. Επί του παρόντος έχουν παραληφθεί μόνο προσωρινά αποτελέσματα 7 σε περίπτωση που δεν ανταποκρίνονται πλήρως στην εντολή που δόθηκε στους εμπειρογνώμονες, σκοπεύει η Επιτροπή να ζητήσει εμβάθυνση της μελέτης.

Η Επιτροπή αποσκοπεί, πράγματι, να προσφέρει ένα σημαντικό εργαλείο για μια κατά το δυνατόν ακριβή εκτίμηση των επιπτώσεων από την πρόταση της εν λόγω οδηγίας.

Έπειτα από την αξιολόγηση της εν λόγω μελέτης θα μπορούσε η Επιτροπή να την επεκτείνει και σε άλλες χώρες παραγωγούς κακάο, ιδίως της Αφρικής, της Καραϊβικής και του Ειρηνικού (ΑΚΕ).

Όσον αφορά την χρονική στιγμή για τη δημοσίευση των συμπερασμάτων, η Επιτροπή προς το παρόν δεν είναι ακόμα σε θέση να προτείνει συγκεκριμένη ημερομηνία.
ΓΡΑΠΤΗ ΕΡΩΤΗΣΗ E-2238/97 υποβολή: Richard Howitt (PSE) προς την Επιτροπή (2 Iουλίου 1997)

Θέμα: Προώθηση των σχέσεων ανάμεσα στα εργοστάσια τρακτέρ στο Minsk (Λευκορωσία) και στο Basildon (Ηνωμένο Βασίλειο)

Μπορεί η Επιτροπή να προσδιορίσει επακριβώς το ύψος της ενίσχυσης που προσφέρεται από κονδύλια της Ευρωπαϊκής Ένωσης στο πλαίσιο του προγράμματος TACIS και άλλων προγραμμάτων, για την προώθηση των σχέσεων που αναπτύσσονται ανάμεσα σε συνδικαλιστές και υπεύθυνους διαχείρισης στα εργοστάσια τρακτέρ στο Basildon της εκλογικής μου περιφέρειας και στο Minsk στη Λευκορωσία;

Μπορεί η Επιτροπή να δώσει λεπτομερείς πληροφορίες για τα ποσά που διατίθενται και τις προθεσμίες που ορίζονται για την υποβολή αιτήσεων βοήθειας κατά τους επόμενους δεκαοχτώ μήνες;

Μπορεί η Επιτροπή να δώσει λεπτομερείς πληροφορίες για παρόμοιες σχέσεις που θα μπορούσαν να χρησιμοποιηθούν ως πρότυπο από τους συμμετέχοντες;

Aπάντηση του κ. Van den Broek εξ ονόματος της Επιτροπής (16 Ιουλίου 1997)

Το πρόγραμμα Tacis για τη δημοκρατία πράγματι χρηματοδοτεί συνδικάτα αλλά σπάνια σε επίπεδο ενός μόνου εργοστασίου. Πρόσφατα, έχουν υποστηριχθεί μη κυβερνητικές οργανώσεις που διαμορφώνουν πολιτικές που αφορούν τα συνδικάτα. Ωστόσο, η προτεινόμενη στην ερώτηση μορφή συνεργασίας θα μπορούσε να είναι επιλέξιμη βάσει του προγράμματος Tacis εταιρικής σχέσης και συνεργασίας(PCP), εφόσον το Ηνωμένο Βασίλειο προτείνει το πρόγραμμα για υποστήριξη από το PCP. Οι επόμενες συνεδριάσεις του PCP αναμένεται να αρχίσουν πριν από το τέλος του χρόνου.
ΓΡΑΠΤΗ ΕΡΩΤΗΣΗ E-1392/97 υποβολή: Νικήτας Κακλαμάνης (UPE) προς την Επιτροπή (22 Απριλίου 1997)

Θέμα: Χρήση σωλήνων Αμιαντο-τσιμέντου στο δίκτυο ύδρευσης της Ελλάδας

Οι χώρες μέλη της Ε.Ε. Γαλλία και Δανία κατήργησαν τους σωλήνες Αμιαντο-τσιμέντου για τη μεταφορά πόσιμου νερού. Ήδη σε ερευνητικές εργασίες του 1980 έχουν μετρηθεί μέχρι και 550 εκατομμύρια ίνες αμιάντου ανά λίτρο πόσιμου νερού, όταν το τελευταίο έχει διαβρωτικές ιδιότητες.

Η Επιτροπή με την Οδηγία 91/659/ΕΟΚ ((ΕΕ L 363 της 31.12.1991, σελ. 36. )) της 3.12.1991, Παράρτημα Ι και σημείο 6.2.ζ, απαγορεύει τη χρήση ηθμών αμιάντου για υγρά και κατά συνέπειαν και για υγρά τρόφιμα. Παραδέχεται δηλαδή εμμέσως ότι δεν πρέπει να εισέρχονται ίνες αμιάντου στον ανθρώπινο οργανισμό ούτε δια της πεπτικής οδού.

Προτίθεται η Επιτροπή να εξετάσει και να εφαρμόσει απαγόρευση της χρήσης των σωλήνων Αμιαντο-τσιμέντου, τουλάχιστον για ΔΙΑΒΡΩΤΙΚΑ πόσιμα νερά, επιτυγχάνοντας έτσι τον ίδιο αντικειμενικό στόχο για όλα τα κράτη μέλη της Κοινότητας;

Απάντηση του κ. Bangemann εξ ονόματος της Επιτροπής (20 Ιουνίου 1997)

Η Επιτροπή παραπέμπει το Αξιότιμο Μέλος του Κοινοβουλίου στην απάντηση που έδωσε στη γραπτή ερώτησή του αριθ. Ε-0115/97.

Οι σωλήνες από αμιαντοτσιμέντο που χρησιμοποιούνται για την παροχή πόσιμου νερού δεν περιλαμβάνονται στις απαγορευμένες κατηγορίες προϊόντων που περιέχουν αμίαντο. Από τους σωλήνες αυτούς δεν ελευθερώνονται σημαντικές ποσότητες ινών, οι οποίες στη συνέχεια να εισπνέονται. Κατά συνέπεια, θεωρείται ότι δεν υπάρχει σοβαρός κίνδυνος πρόκλησης των ασθενειών που έχουν συνδεθεί με τον αμίαντο, όπως η αμιάντωση, ο καρκίνος των πνευμόνων και το μεσοθηλίωμα. Η απαγόρευση της χρήσης αμιάντου στα φίλτρα υγρών, που προβλέπεται στην παράγραφο 6.2 στοιχείο στ) του παραρτήματος της οδηγίας 91/659/ΕΟΚ της Επιτροπής, αποσκοπεί πρωτίστως στην πρόληψη της έκθεσης του τεχνικού προσωπικού συντήρησης σε αερόφερτες ίνες αμιάντου, ενώ αποτρέπει και την πρόσληψη ινών στο διηθούμενο υγρό.

Το μέτρο αυτό συμπληρώνει τις διατάξεις της οδηγίας 83/477/ΕΟΚ ((ΕΕ L 263 της 24.9.1983 )) σχετικά με την προστασία των εργαζομένων από τον αμίαντο. Επιπλέον, η Επιτροπή θα συνεχίσει τη μελέτη όλων των πιθανών κινδύνων που συνδέονται με τους σωλήνες πόσιμου νερού από αμιαντοτσιμέντο στο πλαίσιο του προγράμματος εργασίας για τον αμίαντο.

Το 1993, η Επιτροπή κατάρτισε σχέδιο πρότασης οδηγίας για την απαγόρευση του αμιάντου με ορισμένες εξαιρέσεις. Το εν λόγω σχέδιο, όμως, δεν συγκέντρωσε την απαιτούμενη ειδική πλειοψηφία. Το 1996, η Επιτροπή ανακίνησε τη συζήτηση του ζητήματος του αμιάντου με τους εμπειρογνώμονες των κρατών μελών. Οι τελευταίες συσκέψεις πραγματοποιήθηκαν στις 26 Ιουλίου και στις 7 Νοεμβρίου 1996. Η Επιτροπή προτίθεται να εξετάσει, το συντομότερο δυνατόν, όλες τις τελευταίες επιστημονικές, τεχνικές και οικονομικές αναλύσεις, προκειμένου να αναθεωρήσει την πολιτική στο θέμα του αμιάντου.
ΓΡΑΠΤΗ ΕΡΩΤΗΣΗ P-1865/97 υποβολή: Lis Jensen (I-EDN) προς την Επιτροπή (27 Μαΐου 1997)

Θέμα: Ραδιενεργά θραύσματα σε μεταλλικά κουτιά

Η Επιτροπή, ύστερα από σημείωμα που έλαβε από το Υπουργείο Περιβάλλοντος και Ενέργειας της Δανίας, αποφάσισε να αποστείλει έγγραφο οχλήσεως σχετικά με την άρση της δανικής απαγόρευσης διάθεσης στην αγορά ζύθου και αναψυκτικών σε μεταλλικές συσκευσίες.

Η εταιρία επεξεργασίας μεταλλικών απορριμάτων British Nuclear Fuels καθαρίζει και ανακυκλώνει ραδιενεργά θραύσματα και, όπως ισχυρίζεται, τηρεί την οριακή τιμή των 400 μπεκερέλ ανά χιλιόγραμμο όσον αφορά το μέταλλο που μπορεί να χρησιμοποιηθεί για την κατασκευή μεταλλικών κουτιών.

Δεδομένου ότι η Επιτροπή επιθυμεί την άρση της δανικής απαγόρευσης εμπορίας, είναι διατεθειμένη να εξετάσει τον πιθανό κίνδυνο ακτινοβολίας από τέτοιου είδους μέταλλα, προβαίνοντας ενδεχομένως σε αξιολόγηση των επιπτώσεων τους στην υγεία και το περιβάλλον;

Απάντηση της κας Bjerregaard εξ ονόματος της Επιτροπής (18 Ιουλίου 1977)

Το Αξιότιμο Μέλος του Κοινοβουλίου μπορεί να αναφερθεί στην κοινή απάντηση που έδωσε η Επιτροπή στις γραπτές ερωτήσεις Ρ-1650/97 και Ρ-1654/97 του κ. Schφrling ((ΕΕ C 373 της 9.12.1997, σελ. 152. )).
ΓΡΑΠΤΗ ΕΡΩΤΗΣΗ E-1631/97 υποβολή: Philippe Monfils (ELDR) προς την Επιτροπή (14 Μαΐου 1997)

Θέμα: Παράνομο εμπόριο πολιτιστικών αγαθών

Εδώ και πολλά χρόνια ένα από τα μέσα καταπολέμησης του παράνομου εμπορίου πολιτιστικών αγαθών είναι η επισήμανση.

Πολυάριθμες εκθέσεις και εργασίες έχουν ήδη πραγματοποιηθεί για το θέμα αυτό.

Σκοπεύει η Επιτροπή να προχωρήσει στην πραγματοποίηση μελέτης για το ανωτέρω θέμα, προκειμένου να αποφανθεί για την αξιοπιστία της διαδικασίας επισήμανσης των πολιτιστικών αγαθών;

Απάντηση του κ. Oreja εξ ονόματος της Επιτροπής (10 Ιουλίου 1997)

Ο τίτλος VI της Συνθήκης για την Ευρωπαϊκή Ένωση ορίζει ότι η συνεργασία στους τομείς της δικαιοσύνης και των εσωτερικών υποθέσεων διεξάγεται στα πλαίσια του Συμβουλίου. Η καταπολέμηση του παράνομου εμπορίου πολιτιστικών αγαθών περιλαμβάνει δύο πτυχές: τις διατάξεις για την υλοποίηση της ενιαίας αγοράς και την καταπολέμηση της κλοπής και της κλεπταποδοχής.

Πάντως, στο πλαίσιο της υλοποίησης της ενιαίας αγοράς και κατόπιν προτάσεως της Επιτροπής, το Συμβούλιο εξέδωσε έναν κανονισμό και μία οδηγία. Τα εν λόγω δύο κείμενα αναφέρονται στην εξαγωγή πολιτιστικών αγαθών και στην επιστροφή των εθνικών θησαυρών ((Κανονισμός (ΕΟΚ) αριθ. 3911/92 του Συμβουλίου της 9ης Δεκεμβρίου 1992 σχετικά με την εξαγωγή πολιτιστικών αγαθών - ΕΕ L 395 της 31.12.1992 Οδηγία 93/7/ΕΟΚ του Συμβουλίου της 15ης Μαρτίου 1993 σχετικά με την επιστροφή πολιτιστικών αγαθών που έχουν απομακρυνθεί παράνομα από κράτος μέλος - ΕΕ L 74 της 27.3.1993 )). Οι διατάξεις σχετικά με την καταπολέμηση της κλοπής και της κλεπταποδοχής υπάγονται στην διακυβερνητική συνεργασία στο πλαίσιο του τίτλου VI της Συνθήκης για την Ευρωπαϊκή Ένωση.

Η Επιτροπή δεν αντιτίθεται στην επισήμανση των πολιτιστικών αγαθών, αλλά η αρμοδιότητα για τη θέσπιση τέτοιου είδους μέτρων ανήκει στα κράτη μέλη.

Πράγματι, παρόμοια μέτρα θα επέτρεπαν τον ασφαλή εντοπισμό των αγαθών εκείνων για τα οποία έχει ζητηθεί άδεια εξαγωγής ή των θησαυρών των οποίων επιθυμείται η επιστροφή. Πάντως, τα κράτη μέλη είναι εκείνα που χορηγούν τις άδειες ή που καταγράφουν ένα πολιτιστικό αγαθό ως εθνικό θησαυρό και τα οποία, κατά συνέπεια, είναι υπεύθυνα για την πρόβλεψη και τη θέσπιση των σχετικών διατάξεων.
ΓΡΑΠΤΗ ΕΡΩΤΗΣΗ E-1690/97 υποβολή: Mark Watts (PSE) προς την Επιτροπή (20 Μαΐου 1997)

Θέμα: Σφαγή προβάτων στη Γαλλία για το φεστιβάλ Eid-el-Kabir

Γνωρίζει η Επιτροπή ότι χιλιάδες βρετανικά πρόβατα εσφάγησαν στη Γαλλία στις 17 και 18 Απριλίου με την ευκαιρία του μουσουλμανικού φεστιβάλ Eid-el-Kabir.

Τα ζώα αυτά εσφάγησαν σε υπαίθριους χώρους από ανειδίκευτα άτομα. Ενώ συγκρατούντο στο έδαφος απεκόπη ο λαιμός τους και αφέθησαν να αιμορραγούν αργά μέχρι του θανάτου τους.

Η βαρβαρική και ευτελής αυτή πράξη εξόργισε εκατομμύρια πολιτισμένων ανθρώπων.

Ο Επίτροπος Franz Fischier, αρμόδιος για θέματα γεωργίας, κατέστηκε σαφές σε δύο επιστολές του προς εμένα ότι η τελετουργική σφαγή σε υπαίθριους χώρους είναι παράνομη σύμφωνα με το δίκαιο της ΕΕ και θα πρέπει να πραγματοποιείται σε σφαγείο.

Προτίθεται η Επιτροπή να λάβει αμέσως μέτρα για να διώξει δικαστικώς τις γαλλικές αρχές σύμφωνα με το άρθρο 169;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-1690/97 και E-1788/97 (18 Ιουνίου 1997)

Η Επιτροπή ενημερώθηκε σχετικά με τις σφαγές προβάτων στις 17 και 18 Απριλίου στη Γαλλία σε υπαίθριους χώρους επί τη ευκαιρία της μουσουλμανικής εορτής του Eid-el-Kabir και ότι μεταξύ αυτών ήταν πρόβατα που είχαν γεννηθεί στο Ηνωμένο Βασίλειο. Η οδηγία 93/119/ΕΟΚ ((ΕΕ L 340 της 31.12.1993. )) απαιτεί η σφαγή για θρησκευτικούς λόγους να πραγματοποιείται σε σφαγείο και επιβάλλει ορισμένες απαιτήσεις για τη μεταχείριση των ζώων πριν και κατά τη σφαγή τους.

Η Επιτροπή έλαβε παράπονα από οργανισμούς προστασίας των ζώων σχετικά με το ζήτημα αυτό και θα εξετάσει περαιτέρω τα ανακύπτοντα ζητήματα.

Εάν προκύψει ότι οι γαλλικές αρχές δεν συμμορφώθηκαν με την οδηγία 93/119/ΕΟΚ, τότε η Επιτροπή θα εξετάσει το ενδεχόμενο λήψης περαιτέρω μέτρων για την εξασφάλιση της τήρησης της κοινοτικής νομοθεσίας, συμπεριλαμβανομένης, όπου απαιτείται, της προσφυγής στο Δικαστήριο σύμφωνα με το άρθρο 169 της Συνθήκης ΕΚ.
ΓΡΑΠΤΗ ΕΡΩΤΗΣΗ E-2396/97 υποβολή: Carles-Alfred Gasςliba i Bφhm (ELDR) προς την Επιτροπή (10 Iουλίου 1997)

Θέμα: Εφαρμογή των προϋπολογισμών του ΕΓΤΠΕ

Το 1996 προγραμματίσθηκε στην Κοινότητα της Βαλένθιας μια σειρά ενεργειών με βάση τους πόρους του προγράμματος 714.50: «Παρέμβαση και αγροτική εγγύηση» του Ευρωπαϊκού Γεωργικού Ταμείου Προσανατολισμού και Εγγυήσεων.

Θα μπορούσε να μας ενημερώσει η Επιτροπή σχετικά με την χρήση των πόρων αυτών το 1996;

Απάντηση του κ. Fischler εξ ονόματος της Επιτροπής (30 Ιουλίου 1997)

Μεταξύ των παρεμβάσεων που χρηματοδοτούνται από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), από τα δύο τμήματά του «Εγγύησεις» και «Προσανατολισμός» και επιβαρύνουν τον προϋπολογισμό του 1996, δεν περιλαμβάνεται καμία με τίτλο «Πρόγραμμα 714.50 - Παρέμβαση για αγροτική εγγύηση του Ευρωπαϊκού Γεωργικού Ταμείου Προσανατολισμού και Εγγυήσεων».

Κατά συνέπεια, η Επιτροπή δεν είναι σε θέση να απαντήσει στην τεθείσα ερώτηση.
ΓΡΑΠΤΗ ΕΡΩΤΗΣΗ E-1975/97 υποβολή: Αλέξανδρος Αλαβάνος (GUE/NGL) προς την Επιτροπή (9 Iουνίου 1997)

Θέμα: Εξασφάλιση της χρησιμότητας και αποτελεσματικότητας του προγράμματος Lingua

Στα πλαίσια του προγράμματος Lingua, το 18ο Λύκειο Αθηνών επισκέφθηκε το Alicante της Ισπανίας, όπου ίδρυμα υποδοχής ήταν το Instituto de Bachillerato «Jorge Juan». Παρά τη σοβαρή προετοιμασία του 18ου Λυκείου (ομιλίες - βιντεοκασσέτες - έκθεση ζωγραφικής κλπ.) η επίσκεψη υπήρξε αποτυχία με πλήρη αποθάρρυνση των μαθητών λόγω άγνοιας της Διεύθυνσης του «Jorge Juan» για το πρόγραμμα ανταλλαγής, μη ένταξης στη διαδικασία της διδασκαλίας, πλήρους απουσίας των ισπανών μαθητών.

Ερωτάται η Επιτροπή αν είναι σε γνώση του συγκεκριμένου περιστατικού και ποιές είναι οι εκτιμήσεις για τη γενικότερη χρησιμότητα και αποτελεσματικότητα των εκπαιδευτικών ανταλλαγών στα πλαίσια του Socrates ώστε να λειτουργεί ως ευρωπαϊκό εκπαιδευτικό πρόγραμμα κατ' ουσία και όχι κατ' επίφαση.

Απάντηση της κ.Cresson εξ ονόματος της Επιτροπής (17 Ιουλίου 1997)

Η ενέργεια Ε του προγράμματος Lingua (κοινά εκπαιδευτικά προγράμματα για την εκμάθηση ξένων γλωσσών) του προγράμματος Σωκράτης είναι μια αποκεντρωμένη δράση. Αποφάσεις οι οποίες αφορούν τη χορήγηση υποτροφιών λαμβάνονται από τους εθνικούς φορείς που διορίζονται στα κράτη μέλη στο πλαίσιο του διαθέσιμου προϋπολογισμού. Τα κριτήρια επιλεξιμότητας ορίζονται σε ευρωπαϊκό επίπεδο και είναι δυνατόν να συμπληρωθούν με κριτήρια που συνιστούν εθνικές προτεραιότητες.

Η κατάσταση την οποία περιγράφει το αξιότιμο μέλος δεν αντανακλά τον κανονικό τρόπο λειτουργίας ενός σχεδίου. Η Επιτροπή θα διερευνήσει την κατάσταση με τον εθνικό φορέα.
ΓΡΑΠΤΗ ΕΡΩΤΗΣΗ E-1987/97 υποβολή: Gianni Tamino (V) προς την Επιτροπή (9 Iουνίου 1997)

Θέμα: Σχέδια για πιστοποιητικά ποιότητας του βοείου κρέατος

Σε πρόσφατο συμπόσιο που πραγματοποιήθηκε τον παρελθόντα Απρίλιο στη Βενετία υπό την αιγίδα της «European Quality Beef» ανακοινώθηκε η έναρξη των πρώτων 13 σχεδίων σχετικά με τα πιστοποιητικά ποιότητας του βοείου κρέατος τα οποία θα απορροφήσουν 18 από τα 32 εκατομμύρια που διαθέτει συνολικά η Ευρωπαϊκή Ένωση.

Μπορεί η Επιτροπή να μας δώσει στοιχεία σχετικά με τα σχέδια αυτά;

Δεδομένου ότι δημοσιεύθηκε ένας νέος κοινοτικός κανονισμός για το θέμα αυτό (αριθ. 820/97) ((ΕΕ L 117 της 7.5.1997, σελ. 1. )), ποιά σχέση υπάρχει μεταξύ του κανονισμού αυτού και των χρηματοδοτήσεων που πραγματοποιήθηκαν βάσει πιστοποιητικών των παραγωγών και με ευθύνη εκουσίων συνεταιρισμών;

Aπάντηση του κ. Fischler εξ ονόματος της Επιτροπής (17 Ιουλίου 1997)

Η Επιτροπή, στην απόφασή της της 8ηςπριλίου 1997, ενέκρινε 13 προγράμματα προώθησης βοείου κρέατος ποιότητος για την περίοδο εμπορίας 1996/1997. Τα προγράμματα αυτά λαμβάνουν κοινοτική χρηματοδότηση κατά 60%, ήτοι 11 εκατ. ECU για ένα συνολικό κόστος 18,5 εκατ. ECU. Περαιτέρω πληροφορίες σχετικά με τα προγράμματα αυτά μπορούν να ληφθούν από τους αρμόδιους οργανισμούς των 15 κρατών μελών (παράρτημα ΙΙ του κανονισμού (ΕΟΚ) αριθ. 1318/93 ((ΕΕ L 132 της 29.5.1993 ))).

Ο νέος κανονισμός (ΕΚ) αριθ. 820/97 ((ΕΕ L 117 της 7.5.1997 )) δεν αφορά την προώθηση βοείου κρέατος ποιότητας. Ο εν λόγω κανονισμός θεσπίζει ένα γενικό σύστημα ταυτοποίησης και καταχώρησης των βοοειδών και καλύπτει επίσης την επισήμανση του βοείου κρέατος και των προϊόντων με βάση το βόειο κρέας. Επομένως δεν υπάρχει σχέση μεταξύ του εν λόγω κανονισμού και των χρηματοδοτήσεων που αναφέρει το Αξιότιμο μέλος του Κοινοβουλίου.

Η Επιτροπή υπέβαλε στο Συμβούλιο πρόταση κανονισμού σχετικά με τις ενέργειες προώθησης του βοείου κρέατος ποιότητος ((COM (97) 70 τελικό )), η οποία εξετάζεται προς το παρόν από το Κοινοβούλιο και που προβλέπει χρηματοδότηση διαφημιστικής εκστρατείας για το νέο κοινοτικό καθεστώς επισήμανσης.
ΓΡΑΠΤΗ ΕΡΩΤΗΣΗ E-1977/97 υποβολή: Κατερίνα Δασκαλάκη (UPE) προς την Επιτροπή (9 Iουνίου 1997)

Θέμα: Κίνδυνος για τον αρχαιολογικό χώρο της Κερατέας από τη δημιουργία χώρου υγειονομικής ταφής των απορριμμάτων

Η θέση που επελέγη για τη χωροθέτηση οργανωμένης εγκατάστασης διαχείρισης απορριμμάτων στην Αττική βρίσκεται στην ευρύτερη περιοχή χαρακτηρισμένου ως απολύτου προστασίας αρχαιολογικού χώρου, το Οβριόκαστρο Κερατέας όπου σώζεται αρχαίος οχυρωμένος οικισμός, ευρήματα καθώς και αρχαία μεταλλευτικά φρέατα.

Δεδομένης και της αρνητικής γνώμης της Αρχαιολογικής Υπηρεσίας του Υπουργείου Πολιτισμού, ερωτάται η Επιτροπή τί μέτρα μπορεί και προτίθεται να λάβει προκειμένου να αποτραπεί η δημιουργία «χωματερής» (τόπου ταφής απορριμμάτων) σ' ένα χώρο αρχαιολογικού και ιστορικού ενδιαφέροντος, που αποτελεί μέρος της ευρωπαϊκής πολιτιστικής κληρονομιάς;

Απάντηση της κας Bjerregaard εξ ονόματος της Επιτροπής (29 Ιουλίου 1997)

Στο πλαίσιο της οδηγίας του Συμβουλίου 85/337/ΕΟΚ για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον ((ΕΕ L 175 της 5.7.1985. )), μια εγκατάσταση για την απόρριψη βιομηχανικών και οικιακών αποβλήτων ανήκει σε μια από τις κατηγορίες του παραρτήματος ΙΙ. Σύμφωνα με το άρθρο 4, έργα που ανήκουν στις κατηγορίες που παρατίθενται στο παράρτημα ΙΙ πρέπει να υπόκεινται σε εκτίμηση των επιπτώσεων στο περιβάλλον, σε περίπτωση που τα κράτη μέλη κρίνουν ότι τα χαρακτηριστικά αυτών των έργων το απαιτούν. Ένα από τα στοιχεία που πρέπει να λαμβάνονται υπόψη σε μια εκτίμηση των επιπτώσεων στο περιβάλλον είναι η βαρύτητα του έργου και η πολιτιστική κληρονομιά.

Η οδηγία 75/442/ΕΟΚ ((ΕΕ L 194 της 25.7.1975. )) περί των στερεών αποβλήτων προβλέπει ότι οι εγκαταστάσεις για απόβλητα πρέπει να λαμβάνουν άδεια για τον σκοπό αυτό. Οι άδειες αποβλήτων αποβλέπουν μεταξύ άλλων στην εφαρμογή του άρθρου 4 της οδηγίας, το οποίο προβλέπει ότι τα κράτη μέλη λαμβάνουν τα κατάλληλα μέτρα ώστε να εξασφαλίζεται ότι τα απόβλητα απορρίπτονται χωρίς να βλάπτουν «τοποθεσίες τόσο ειδικού ενδιαφέροντος».

Για να διαπιστωθεί κατά πόσον, σ' αυτήν την περίπτωση, αναλήφθηκε η εκπόνηση εκτίμησης των επιπτώσεων στο περιβάλλον και κατά πόσον εκδόθηκε άδεια αποβλήτων, θα αποσταλεί επιστολή στις ελληνικές αρχές όπου θα ζητούνται πληροφορίες σχετικά με τις διαδικασίες που ακολουθήθηκαν για την εγκατάσταση αυτής της χωματερής.